ግብጽ የዐረብ ሊግ አባላት በኢትዮጵያ ላይ ተፅዕኖ በማድረግ እንዲያግዟት ጠየቀች፡፡
ግብፅ በታላቁ የኢትዮጵያ ሕዳሴ ግድብ ጉዳይ ዙሪያ የዐረብ ሀገራት ድጋፍ እንዲሰጧት ጠይቃለች፡፡ ሁኔታው ኢትዮጵያ ለዚህ ክስ የሚመጥን ዲፕሎማሲያዊ ግንኙነት ማድረግ ካልቻለች ግብጽ በዙሪያዋ ብዙ ሀገራትን ለማሰባሰብ እንደማይቸግራት አመላካች ሆኗል፤ ከሰሞኑም ግብጽ ብቻዋን አለመሆኗን ስትገልጽ እንደነበርም አይዘነጋም፡የግብጽ የውጭ ጉዳይ ሚኒስትር ሺኩሪ ለዐረብ ሊግ አባላት ኢትዮጵያ በ2015 (እ.አ.አ) የተፈረመውን መሠረታዊ የስምምነት መርህ እንድታከብር የሀገራቱ እገዛ እንደሚያስፈልጋት ጠይቀዋል፡፡ ነገርየው ሲገለጽ ‹‹ኢትዮጵያ መርሁን ጥሳለች ሳይሆን ባትጥስም በመርሁ እንዳትጠቀም በጋራ እናደናቅፍ›› ይመስላል፡፡ ግብጽ ኢትዮጵያ በመካከለኛው ምሥራቅ እያደገ የመጣውን ተሰሚነቷን ለመቀነስ የፈጠረችው ሴራ እንደሚሆንም ይጠበቃል፡፡ ግብጽ በሊጉ አድራጊ ፈጣሪ መሆኗና የኢትዮጵያና የዐረብ ሀገራት ግንኙነት ገና ታዳጊ መሆኑ በአጸፋው ኢትዮጵያን ከፍተኛ የዲፕሎማሲ ሥራ እንድትሠራ የሚጠይቅ የቤት ሥራ ነው ግብጽ መስጠት የፈለገችው፡፡